TV tednik, 22.9.2014


Naslov: Kostanjevica je bila spet v Krki
Napoved za voditelja:

Tokratna vodna ujma je zajela tudi Posavje in Dolenjsko. Najhuje je bilo v najmanjši občini - Kostanjevica na Krki, ki je bila deležna katastrofalnih poplav že v letu 2010. Letos pa je bilo škode še več, saj ni bil pod vodo zgolj kostanjeviških otok in vseh 50 hiš na njem, ampak sta poplavljala tudi potoka Studena in Lačni potok, meteorne vode so zalivale kleti tudi v višje ležečih krajih, sprožili pa so se tudi številni zemeljski plazovi. K sreči pa je zadnja ujma minila brez človeških žrtev, pred štirimi leti je bila ena.
T- Iz Kostanjevice na Krki GORAN ROVAN /

X- Snemalci Tomi Naglič, Jože Grajžl, Damir Vincelj, Andrej Heferle /

X- Montažer Tomi Naglič /

Po štirih letih so bili Kostanjevičani spet deležni uničujočega objema narasle Krke. Zato v Kostanjevici na Krki, ki bi jo morali preimenovati kar v Kostanjevico v Krki, kot je nekdo zapisal na spletu, ljudje ne verjamejo več, da gre pri tem za stoletne vode, kot jim pravijo strokovnjaki, saj se pojavljajo prepogosto in uničujejo vse.
T- MIHAELA JORDAN /
X- iz Kostanjevice na Krki /

»Ogromno, vse je šlu, vse. Kaj konkretno? Omare, podni, vse, zdravje. Plavali ste tudi pred štirimi leti? Ja, takrat smo obnovl vse, podne nove, ampak nismo ploščic dal, ka ni blu financ. Bote zmogli sami? Ne bomo mogl, ne bomo.«

Narasla pa ni samo reka Krka, ki je bila tokrat za deset centimetrov nižja kot leta 2010, ampak tudi Lačni potok, ki je v Prekopi zalil kar 30 hiš.

T- JERNEJA SIMONČIČ /
X-  iz Dolnje Prekope /

»Odneslo nam je dve japke, zemljo nam je spodjedu, živali je tud zalilu, kokoši smo mogl sosedom dat na čuvanje. Podtalnca je v sobo vdrla, kuhno, kopalnico, špajzo, drva nam je tud odnesel. Kak bote vse to saniral? Ja težko. Sej sma oba zaposlena, ampak plače saj veste kakšne so.«
V kostanjeviški občini se je sprožilo tudi več kot 40 zemeljskih plazov. Eden je odnesel tudi del hiše.

T- ROMAN MIHELIN /
X- iz Orehovca /

»Ob deset do dveh sma se zbudla, ka je neki raroputal, sm skoču pokonc. Vidmo plaz je zasul prednji del hiše, taku da sem okrog teku, še avto odmaknu. Pol sva pa zuni stala, pa čakala, ka bo.«
Plazovi so zasuli ceste, odnašali drevesa in celo vinograde.

T- MARJAN JELENIČ /
X- vinogradnik iz Zavod /

»In pa tisoč trt. Z njimi je šel tudi letošnji pridelek in pa vprašanje, če bo sploh možna sanacija tega plazu, zato ker je to šlo tisoče kubikov zemlje dol v dolino. Še večji problem je pa, ka je teren tuk razmočen, da bomo težko spravl to grozdje iz vinogradov.«
Po prvih grobih ocenah v Dolenjskih Benetkah ugotavljajo, da jim je letošnja vodna ujma prizadejala za okoli 4 milijone evrov škode, kar je še enkrat več kot pred štirimi leti. Pri tem pa škode, ki jo je s svojim divjanjem povzročil potok Studena v Kostanjeviški jami, ne zna še nihče ovrednotiti. 
T- BRANE ČUK /
X- Klub jamarjev Kostanjevica na Krki /

»Odtrgalo nam je dostop do jame, potrgalo električno napeljavo, materiala je tukej neki sto kubikov pred jamo. U jami sami, se pravi prvih 50, 60 metrov je v bistvu uničenih, infrastruktura, kar se tiče poti.«

Letošnja škoda bi bila lahko še precej višja, če jo ne bi preprečili požrtvovalni gasilci, ki so s pravočasnim prečrpavanjem zalednih voda obvarovali industrijsko cono ter kmetije pod ribnikom v Karlčah.
T- BOJAN BAJC /
X- gospodar Ribiške družine Kostanjevica na Krki /

»Dve kmetije majo 60 glav živine. Tukej je pa nam odtrgalo 30, cirka 30 metrov jeza in voda je tekla prek jeza in če ne bi intervencijo mel, bi verjetno glavni jez popustil in bi vse poplavlo. In bi bla katastrofa.«

T- MILAN ZAGORC /
X- gasilec Prostovoljnega gasilskega društva Prekopa /

»Celo noč smo pumpal s 15. pumpam potopnim in Rosebavercam gasilskim, da smo za sprot dohajal. Zjutrej je pa pršlo do problema, udora s Krakovga, smo moral pa nastavt  to ta veliko pumpo. Če ne bi tega naredili? Bi meli vode do kolena tukej in tukej vsi sosedje, Žolnir, vsi tej.«

Pri sanaciji posledic te ujme pa so se izkazali tudi pripadniki Slovenske vojske in s tem vsaj nekoliko zmanjšali občinske izdatke za intervencijo.

T- ŽARKO HENIGMAN /
X- Poveljnik Teritorialnega polka 72. brigade SV /

»Ljudje so bili tokrat, vsaj v Kostanjevici zadovoljni z vašim delom, vam to kaj pomeni? Torej, največ. Nam je čast, veselje in dostojanstvo, da služimo ljudem.«
Po petih dneh je voda že odtekla s kostanjeviškega otoka, ljudje so iz hiš odstranili vse kar je bilo povsem uničeno. Zdaj čakajo, da bodo lahko izsušili še razmočene zidove in spet začeli z obnovo svojih domov. Ob tem pričakujejo, da jim bodo najprej priskočile na pomoč zavarovalnice, vsaj tistim, ki so imeli svoje imetje ustrezno zavarovano.

T- MARGITA SINTIČ /
X- iz Kostanjevice na Krki /

»Od zavarovalnice pač tolk koker so poliice, ne. Tud letne premije težko se plačujejo, tako, da jest upam, da bomo dobil kar bo največ možno. Druzga pa ne vem, če bo kakšne pomoči od države al koga.«
T- ROBERT ZAGORC /
X- poveljnik občinskega štaba CZ Kostanjevica na Krki /

»Domačini, ki so bili poplavljeni so si že vse uredili, eni so imel posojila, še teh posojil niso plačeval, odplačal, bo treba ponovno druga vzet in tako naprej.«

V Kostanjevici upajo, da se bo država tokrat bolje izkazala kot ob zadnjih poplavah, ko občina ni dobili niti evra.
T- MOJMIR PUSTOSLEMŠEK /
X- župan občine Kostanjevica na Krki /

»Mi praktično kot občina nismo dobili nič, ker smo vse stroške intervencije pokrili sami iz svojega rezervnega sklada.«
Kostanjevičani so v teh dneh slišali veliko obljub, tudi od najvišjih predstavnikov države, zato upajo, da bodo te tudi čim prej uresničene in da ne bodo na odškodnino spet čakali celi dve leti.
